belemnitter
Store norske leksikon,Realfag,Paleontologi,Virvelløse dyr
Belemnitter er en utdødd orden av blekkspruter. De var forløpere for de nålevende åtte- og tiarmede blekksprutene. I motsetning til nautiloideer og ammonitter var skallet helt dekket av kappen, og fungerte altså som et indre skjelett. Karakteristisk for belemnittene er en torpedoformet spiss av skallet, rostrum (på engelsk ofte kalt 'guard'), oftest det eneste som er bevart som fossil.
Rostrum er altså det vanligste man finner, men iblant finner man i fremre ende et kort, kammerdelt kremmerhus kalt Phragmocone. Dette tilsvarer det kammerdelte skallet hos nautiloideene og fungerte som flyteorgan. Små kroker fantes inne i hver sugekopp på armene, og disse er ikke uvanlige som mikrofossiler. Enkelte eksemplarer er funnet med bevarte bløtdeler. Derfor vet vi at de så ut omtrent som dagens akkar eller Sepia.Belemnittene er kjent fra karbon til eldste tertiær, og forekommer i jura-kritt-lagene på Andøya og Svalbard. Les mer i Store norske leksikon virvelløse dyr blekkspruter fossile blekkspruter